વાઘાણીએ જણાવ્યું હતું કે, વડાપ્રધાન નરેન્દ્રભાઈ મોદીના નેતૃત્વ હેઠળ કેન્દ્રની ભાજપા સરકારે જનધન યોજના, ઈન્દ્રધનુષ યોજના, પ્રધાનમંત્રી જીવનજ્યોત વીમા યોજના, પ્રધાનમંત્રી ફસલ વીમા યોજના, સુરક્ષિત માતૃત્વ અભિયાન, સ્વચ્છ ભારત અભિયાન, મુદ્રા યોજના, સ્ટાર્ટ અપ ઈન્ડિયા, સ્ટેન્ડ અપ ઈન્ડિયા, સ્કીલ ઈન્ડિયા, મેઈક ઈન ઈન્ડિયા વગેરે જેવી અનેક યોજનાઓના સફળ અમલીકરણ દ્વારા છેવાડાના માનવી સુધી વિકાસના ફળ પહોંચાડવાનું ભગીરથ કાર્ય કર્યું છે. દશકોથી વિકાસથી વંચિત એવા ગરીબ, પછાત, વંચિતો તથા ખેડૂતોના ઘર-ઘર સુધી સરકારે તેની જનકલ્યાણ યોજનાઓ પહોંચાડી અંત્યોદયની કલ્પનાને સાચા અર્થમાં ચરિતાર્થ કરી છે. નોટબંધી તથા જીએસટીના સફળ અમલીકરણ, આર્થિક નીતિઓમાં ઝડપી પરિવર્તન તથા ઉચ્ચ નાણાંકીય શિસ્ત દ્વારા ભારતીય અર્થતંત્રએ જીડીપીમાં વૃદ્ધિ નોંધાવી આજે ભારત વિશ્વમાં સૌથી વધુ ઝડપથી વિકાસતું અર્થતંત્ર અને વિશ્વનું પાંચમું સૌથી મોટું અર્થતંત્ર બન્યું છે.